*Projekts*

2015.gada \_\_\_.\_\_\_\_\_ Noteikumi Nr.\_\_\_

Rīgā (prot. Nr.\_\_\_ \_\_\_.§)

**Sēklas un sākuma kapitāla fondu saimnieciskās darbības veicēju izveides, attīstības un konkurētspējas veicināšanai noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 14.punktu un Attīstības finanšu institūcijas likuma 12.panta ceturto daļu*

**I. Vispārīgie jautājumi**

1. Noteikumi nosaka atbalsta piešķiršanas nosacījumus komersantiem un lauksaimniecības pakalpojumu kooperatīvajām sabiedrībām (turpmāk – saimnieciskās darbības veicēji) sēklas un sākuma kapitāla fondu (turpmāk – fondu) ietvaros ar mērķi veicināt to izveidi, attīstību un konkurētspēju, sniedzot sēklas un sākuma kapitāla ieguldījumus uzņēmējdarbības projektu realizēšanai.

2. Pieejamais ES fondu finansējums 3.1.2. specifiskā atbalsta mērķa „Palielināt straujas izaugsmes komersantu skaitu” ietvaros ir 30 000 000 *euro*.

3. Atbalstu sniedz finanšu starpnieki, kurus akciju sabiedrība “Attīstības finanšu institūcija Altum” (turpmāk – sabiedrība Altum) izvēlas atbilstoši normatīvajiem aktiem publisko iepirkumu jomā.

**II. Prasības finanšu starpniekiem**

4. Finanšu starpnieki tiek izvēlēti saskaņā ar Komisijas 2014.gada 3.marta Deleģētās Regulas (ES) Nr.480/2014, ar kuru papildina Eiropas Parlamenta un Padomes Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (Eiropas Savienības Oficiālais Vēstnesis, 2014.gada 13.maijs, L 138) 7.pantu.

5. Finanšu starpnieks ir komercsabiedrība, kas atbilst sīkā, mazā vai vidējā saimnieciskās darbības subjekta statusam saskaņā ar Komisijas 2014.gada 17.jūnija Regulas (ES) Nr. [651/2014](http://eur-lex.europa.eu/eli/reg/2014/651?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (vispārējā grupu atbrīvojuma regula) (turpmāk – Komisijas regula Nr. [651/2014](http://eur-lex.europa.eu/eli/reg/2014/651?locale=LV)) (Eiropas Savienības Oficiālais Vēstnesis, 2014. gada 26. jūnijs, L 187) 1.pielikumu, vai lielā komercsabiedrība saskaņā ar Komisijas regulas Nr.[651/2014](http://eur-lex.europa.eu/eli/reg/2014/651?locale=LV) 2.panta 24.punktu.

6. Finanšu starpnieks uz atlases brīdi neatbilst šādiem nosacījumiem:

6.1. saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju tam ir nodokļu vai nodevu parādi, tai skaitā valsts sociālās apdrošināšanas obligāto iemaksu parādi, kas kopsummā pārsniedz 150 *euro*;

6.2. tam ar tiesas spriedumu ir pasludināts maksātnespējas process, tiek īstenots tiesiskās aizsardzības process, ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums, tā saimnieciskā darbība ir izbeigta, vai tas atbilst normatīvajos aktos noteiktajiem kritērijiem, lai tam pēc kreditoru pieprasījuma pieprasītu maksātnespējas procedūru;

6.3. ja tas ir kapitālsabiedrība, tad uzkrāto zaudējumu dēļ tam ir zaudēta vairāk nekā puse no tā parakstītā kapitāla.Tā tas ir gadījumā, ja, uzkrātos zaudējumus atskaitot no rezervēm un visām pārējām pozīcijām, kuras vispārpieņemts uzskatīt par daļu no komersanta pašu kapitāla, rodas negatīvs rezultāts, kas pārsniedz pusi no tā parakstītā kapitāla. Minētais nosacījums nav piemērojams, ja finanšu starpnieks ir sīkais, mazais vai vidējais komersants šo noteikumu izpratnē un pastāv mazāk nekā trīs gadus;

6.4. ja vismaz kādam no dalībniekiem ir neierobežota atbildība par tā parādsaistībām, tad uzkrāto zaudējumu dēļ tam ir zaudēta vairāk nekā puse no grāmatvedības uzskaitē uzrādītā kapitāla;

6.5. saskaņā ar pēdējo divu noslēgto finanšu gadu pārskatiem parādsaistību un pašu kapitāla bilances vērtību attiecība ir pārsniegusi 7,5 un procentu seguma attiecība, kas rēķināta pēc EBITDA (peļņa pirms procentiem, nodokļiem un amortizācijas), ir bijusi mazāka par 1,0. Minētais nosacījums ir piemērojams, ja finanšu starpnieks ir lielais komersants šo noteikumu izpratnē.

6.6.tas ir saņēmis glābšanas atbalstu un nav atmaksājis aizdevumu, atsaucis garantiju vai ir saņēmis pārstrukturēšanas atbalstu un uz to joprojām attiecas pārstrukturēšanas plāns;

6.7. finanšu starpnieka sastāvā esošie dalībnieki ir veikuši investīcijas saistītajos uzņēmumos bez saskaņošanas ar investoriem.

7. Finanšu starpnieki dibina fondus kā jaunas komandītsabiedrības. Tām piešķirtais publiskais finansējums tiek ieguldīts komandītsabiedrību pašu kapitālā.

8. Šo noteikumu 2.punktā pieejamais finansējums tiek izmantots:

8.1. sēklas un sākuma kapitāla ieguldījumu saimnieciskās darbības veicējos finansēšanai;

8.2. finanšu starpnieku vadības maksu, kuru apmērs tiek noteikts publiskās iepirkumu procedūras ietvaros, finansēšanai.

9. Finanšu starpnieki pārvalda fondus, pamatojoties uz komerciāliem principiem un ievērojot Komisijas regulas Nr. 651/2014 21.panta 14.punkta a) un b) apakšpunktā un 15.punktā noteiktās prasības.

**III. Atbalsta saimnieciskās darbības veicējiem piešķiršanas nosacījumi**

10. Finanšu starpnieki atbalstu šo noteikumu ietvaros sniedz ekonomiski dzīvotspējīgiem saimnieciskās darbības veicējiem.

11. Finanšu starpnieki lēmumu par saimnieciskās darbības veicēju sēklas un sākuma kapitāla ieguldījumu piešķiršanu pieņem, pamatojoties uz saimnieciskās darbības veicēja uzņēmējdarbības projektu un tā dzīvotspējas izvērtējumu un ieguldījumu izejas stratēģiju, ievērojot Komisijas regulas Nr.651/2014 21.panta 14.punkta c) un d) apakšpunktā noteiktās prasības.

12. Finanšu starpnieki veic sēklas un sākuma kapitāla ieguldījumus saimnieciskās darbības veicējos, nekļūstot par to saistīto uzņēmumu saskaņā ar Komisijas regulas Nr.651/2014 1.pielikuma 3.panta 3.punktu.

13. Sēklas un sākuma kapitāla ieguldījumi tiek veikti investīciju projektos saskaņā ar Eiropas Parlamenta un Padomes 2013. gada 17. decembra Regulas (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (turpmāk – Komisijas regula Nr.1303/2013) (Eiropas Savienības Oficiālais Vēstnesis, 2013. gada 20.decembris, Nr. L 347) 37.panta 5. un 10.punkta nosacījumiem.

14. Atbalstu nesniedz saimnieciskās darbības veicējiem, kuriem uz lēmuma pieņemšanas brīdi par atbalsta piešķiršanu:

14.1. ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, vai to saimnieciskā darbība ir izbeigta, vai saimnieciskās darbības veicēji atbilst normatīvajos aktos noteiktajiem kritērijiem, lai tiem pēc kreditoru pieprasījuma pieprasītu maksātnespējas procedūru;

14.2. attiecas līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts tiek atzīts par nelikumīgu un nesaderīgu ar kopējo tirgu;

14.3. saņemtā glābšanas atbalsta ietvaros nav atmaksāts aizdevums vai atsaukta garantija, vai saņemtā pārstrukturēšanas atbalsta ietvaros uz tiem joprojām attiecas pārstrukturēšanas plāns;

14.4. tā saimnieciskā darbība kādā tirgū ir vairāk nekā septiņi gadi kopš tā pirmās komerciālās pārdošanas darījuma atbilstoši Komisijas regulas Nr.651/2014 2.panta 75.punktā sniegtajai definīcijai un vienlaikus izpildās 14.4.1.apakšpuntā vai 14.4.2.apakšpunktā minētais:

14.4.1. saimnieciskās darbības veicējs ir komercsabiedrība, un tam uzkrāto zaudējumu dēļ ir zaudēta vairāk nekā puse no tā parakstītā kapitāla. Tā tas ir gadījumā, ja, uzkrātos zaudējumus atskaitot no rezervēm (un visām pārējām pozīcijām, kuras ir vispārpieņemts uzskaitīt par daļu no saimnieciskās darbības veicēja pašu kapitāla, tai skaitā arī kapitāldaļu uzcenojumu), rodas negatīvs rezultāts, kas pārsniedz pusi no parakstītā kapitāla;

14.4.2. vismaz kādam no saimnieciskās darbības veicēja dalībniekiem ir neierobežota atbildība par saimnieciskā darbības veicēja parādsaistībām, un saimnieciskās darbības veicēja uzkrāto zaudējumu dēļ ir zaudēta vairāk nekā puse no tā grāmatvedības uzskaitē uzrādītā kapitāla.

15. Atbalsts saimnieciskās darbības veicējiem šo noteikumu ietvaros tiek sniegts līdz fondu darbības beigām, kas ir 10 gadi kopš komandītsabiedrības līguma noslēgšanas brīža.

16. Sabiedrība Altum un finanšu starpnieki slēdz komandītsabiedrības līgumus, kuros tajā skaitā ir ietvertas prasības, kas ir noteiktas Komisijas regulas Nr. 1303/2013 4.pielikuma 1.punktā.

**IV. Neatbalstāmās nozares un darbības**

17. Atbalstu šo noteikumu ietvaros nesniedz šādām saimnieciskās darbības veicēju darbībām un nozarēm:

17.1. kas ir noteiktas Komisijas regulas Nr.651/2014 1.panta 2.punkta “c” un “d” apakšpunktā;

17.2. kas ir noteiktas Komisijas regulas Nr.651/2014 1.panta 3.punkta “a”, “b”, “c” un “d” apakšpunktā;

17.3. kas ir noteiktas Eiropas Parlamenta un Padomes 2013.gada 17.decembra Regulas (ES) Nr.1301/2013 par Eiropas Reģionālās attīstības fondu un īpašiem noteikumiem attiecībā uz mērķi “Investīcijas izaugsmei un nodarbinātībai” un ar ko atceļ Regulu (EK) Nr. 1080/2006 (turpmāk – Komisijas regula Nr.1301/2013) (Eiropas Savienības Oficiālais Vēstnesis, 2013. gada 20.decembris, Nr. L 347) 3.panta 3.punkta “a”, “b”, “c” un “e” apakšpunktā;

17.4. alkoholisko dzērienu tirdzniecībai;

17.5. azartspēlēm un derībām;

17.6. ieroču un munīcijas tirdzniecībai.

18. Saimnieciskās darbības veicējam ir jānodrošina darbības vai izmaksu nošķiršana saskaņā ar Komisijas regulas Nr.651/2014 1.panta 3.punktu gadījumā, ja saimnieciskās darbības veicējs vienlaikus darbojas šo noteikumu ietvaros atbalstāmajās un neatbalstāmajās nozarēs.

19. Sēklas un sākuma kapitāla ieguldījumus var veikt arī tādos investīciju projektos, kas ietver neapbūvētas zemes iegādi un apbūvētas zemes iegādi par summu, kuras apmērs nepārsniedz 10% no sēklas un sākuma kapitāla ieguldījumu kopējā apmēra uzņēmumā.

**V. Sēklas ieguldījumi**

20. Sēklas ieguldījumi, tajā skaitā turpmākie sēklas ieguldījumi atbilstoši Komisijas regulas Nr.651/2014 21.panta 6.punktam, tiek veikti, lai finansētu saimnieciskās darbības veicēja izveidi un attīstību.

21. Atbalsts sēklas ieguldījumu veidā saimnieciskās darbības veicējiem tiek sniegts kā riska finansējuma atbalsts saskaņā ar Komisijas regulas Nr.651/2014 21.panta prasībām.

22. Atbalstu sēklas ieguldījumu veidā var saņemt saimnieciskās darbības veicēji, kas lēmuma pieņemšanas brīdī par atbalsta piešķiršanu atbilst šādām prasībām:

22.1. Komisijas regulas Nr.651/2014 1.pielikumā noteiktajai sīkā, mazā un vidējā saimnieciskā darbības veicēja definīcijai;

22.2. Komisijas regulas 651/2014 21.panta 5.punkta prasībām.

23. Sēklas ieguldījumi tiek veikti Eiropas Savienībā, un vismaz 75% no kopējā fonda publiskā finansējuma apjoma sēklas ieguldījumiem tiek veikti saimnieciskās darbības veicējos, kas lēmuma pieņemšanas brīdī par atbalsta piešķiršanu ir reģistrēti Latvijas Republikas attiecīgajā Uzņēmumu reģistra reģistrā.

24. Sēklas ieguldījums tiek veikts kā pašu kapitāla ieguldījums saskaņā ar Komisijas regulas Nr.651/2014 2.panta 74.punktu vai kvazikapitāla ieguldījums saskaņā ar Komisijas regulas Nr.651/2014 2.panta 66.punktu vai, ja to apstiprina sabiedrība Altum, aizdevums.

25. Finanšu starpnieki vienam saimnieciskās darbības veicējam sniedz sēklas ieguldījumu ne vairāk kā 250 000 *euro* apmērā.

26. Veicot sēklas ieguldījumus, privātie fondu dalībnieki piedalās ar savu līdzfinansējumu, kura apmērs tiek noteikts publiskās iepirkuma procedūras ietvaros un kas nav mazāks par 10% no sēklas ieguldījumu apmēra saskaņā ar Komisijas regulas Nr.651/2014 21.panta 10.punktu. Šo noteikumu izpratnē privātie fondu dalībnieki ir finanšu starpnieki un fondu dalībnieki, izņemot sabiedrību Altum.

27. Kopējais privāto ieguldītāju līdzfinansējuma apmērs sēklas ieguldījuma līmenī saskaņā ar Komisijas regulas 21.panta 10.punktu ir:

27.1. vismaz 10 %, ja sēklas ieguldījums tiek veikts saimnieciskās darbības veicējā, kas uz lēmuma par sēklas ieguldījuma veikšanu pieņemšanas brīdi nav veicis pirmo komerciālo pārdošanu jebkurā tirgū;

27.2. vismaz 40%, ja sēklas ieguldījums tiek veikts saimnieciskās darbības veicējā, kas ir darbojies kādā tirgū ne vairāk kā septiņus gadus kopš tā pirmās komerciālās pārdošanas darījuma saskaņā ar Komisijas regulas Nr.651/2014 2.panta 75.apakšpunktā sniegto definīciju.

27.3. vismaz 60%, ja sēklas ieguldījums tiek veikts saimnieciskās darbības veicējā, kas ir darbojies kādā tirgū vairāk kā septiņus gadus kopš tā pirmās komerciālās pārdošanas darījuma saskaņā ar Komisijas regulas Nr.651/2014 2.panta 75.apakšpunktā sniegto definīciju, vienlaikus izpildoties nosacījumam, ka sēklas ieguldījums ir nepieciešams, lai saimnieciskās darbības veicējs ieietu jaunā produktu vai ģeogrāfiskā tirgū, un tas pārsniedz 50% no pēdējo piecu gadu vidējā saimnieciskās darbības veicēja apgrozījuma gadā.

28. Fonda gūtie visi ieņēmumi no sēklas ieguldījumu portfeļa realizēšanas tiek secīgi sadalīti šādā secībā:

28.1. proporcionāli starp fonda dalībniekiem līdz tie saņem atpakaļ savus ieguldījumus fondā sēklas ieguldījumu veikšanai, ieskaitot fonda vadības maksas;

28.2. proporcionāli starp fonda dalībniekiem līdz tie saņem 6% gadā no saviem ieguldījumiem fondā sēklas ieguldījumu veikšanai, ieskaitot fonda vadības maksas;

28.3. atlikušie ieņēmumi starp privātiem fondu dalībniekiem, kur ienākumi vismaz 20% apmērā tiek paredzēti finanšu starpniekiem.

**VI. Sākuma kapitāla ieguldījumi**

29. Fondu ietvaros finanšu starpnieki veic sākuma kapitāla ieguldījumus, tajā skaitā turpmākos sākuma kapitāla ieguldījumus atbilstoši Komisijas regulas Nr.651/2014 21.panta 6.punktam, lai finansētu saimnieciskās darbības veicēja attīstību.

30. Atbalsts sākuma kapitāla ieguldījumu veidā saimnieciskās darbības veicējiem tiek sniegts kā riska finansējuma atbalsts saskaņā ar Komisijas regulas Nr.651/2014 21.panta prasībām.

31. Atbalstu sākuma kapitāla ieguldījumu veidā var saņemt saimnieciskās darbības veicēji, kas lēmuma pieņemšanas brīdī par atbalsta piešķiršanu atbilst šādām prasībām:

31.1. Komisijas regulas Nr.651/2014 1.pielikumā noteiktajai sīkā (mikro), mazā un vidējā saimnieciskā darbības veicēja definīcijai;

31.2. Komisijas regulas 651/2014 21.panta 5.punkta prasībām.

32. Sākuma kapitāla ieguldījumi tiek veikti Eiropas Savienībā, un vismaz 75% no kopējā fonda publiskā finansējuma apjoma sākuma kapitāla ieguldījumiem tiek veikti saimnieciskās darbības veicējos, kas lēmuma pieņemšanas brīdī par atbalsta piešķiršanu ir reģistrēti Latvijas Republikas attiecīgajā Uzņēmumu reģistra reģistrā.

33. Sākuma kapitāla ieguldījums tiek veikts kā pašu kapitāla ieguldījums saskaņā ar Komisijas regulas Nr.651/2014 2.panta 74.punktu vai kvazikapitāla ieguldījums saskaņā ar Komisijas regulas Nr.651/2014 2.panta 66.punktu vai, ja to apstiprina sabiedrība Altum, aizdevums.

34. Finanšu starpnieki vienam saimnieciskās darbības veicējam sniedz sākuma kapitāla ieguldījumu ne vairāk kā 15%apmērā no fonda kapitāla vai vairāk, ja to apstiprina sabiedrība Altum un tiek ievērots Komisijas regulas Nr.651/2014 21.panta 9.punktā noteiktais ieguldījuma apmēra ierobežojums.

35. Veicot sākuma kapitāla ieguldījumus, privātie fondu dalībnieki piedalās ar savu līdzfinansējumu saskaņā ar Komisijas regulas Nr.651/2014 21.panta 10. un 11.punktu. Līdzfinansējuma apmērs tiek noteikts publiskās iepirkuma procedūras ietvaros un kas nav mazāks par 25% no sākuma kapitāla ieguldījumu apmēra. Šo noteikumu izpratnē privātie fondu dalībnieki ir finanšu starpnieki un fondu dalībnieki, izņemot sabiedrību Altum.

36. Kopējais privāto ieguldītāju līdzfinansējuma apmērs sākuma kapitāla ieguldījuma līmenī ir:

36.1. vismaz 40%, ja sākuma kapitāla ieguldījums tiek veikts saimnieciskās darbības veicējā, kas ir darbojies kādā tirgū ne vairāk kā septiņus gadus kopš tā pirmās komerciālās pārdošanas darījuma saskaņā ar Komisijas regulas Nr.651/2014 2.panta 75.apakšpunktā sniegto definīciju.

36.2. vismaz 60%, ja sākuma kapitāla ieguldījums tiek veikts saimnieciskās darbības veicējā, kas ir darbojies kādā tirgū vairāk kā septiņus gadus kopš tā pirmās komerciālās pārdošanas darījuma saskaņā ar Komisijas regulas Nr.651/2014 2.panta 75.apakšpunktā sniegto definīciju, vienlaikus izpildoties nosacījumam, ka sākuma kapitāla ieguldījums ir nepieciešams, lai saimnieciskās darbības veicējs ieietu jaunā produktu vai ģeogrāfiskā tirgū, un tas pārsniedz 50% no pēdējo piecu gadu vidējā saimnieciskās darbības veicēja apgrozījuma gadā.

37. Privāto ieguldītāju līdzfinansējuma apjoms sākuma kapitāla ieguldījuma saimnieciskā darbības veicēja līmenim var būt mazāks par šo noteikumu 36.punktā noteikto apjomu ar nosacījumu, ka vidējais svērtais fondam nepieciešamo privāto investoru apjoms sākuma kapitāla ieguldījumiem ir vismaz 25%, ko aprēķina atbilstoši Komisijas regulas Nr.651/2014 21.panta 11.punkta nosacījumiem.

38. Finanšu starpnieku gūtie visi ieņēmumi no sākuma kapitāla ieguldījumu portfeļa realizēšanas tiek secīgi sadalīti šādā secībā:

38.1. proporcionāli starp fonda dalībniekiem līdz tie saņem atpakaļ savus ieguldījumus fondā sākuma kapitāla ieguldījumu veikšanai, ieskaitot fonda vadības maksas;

38.2. proporcionāli starp fonda dalībniekiem līdz tie saņem 6% gadā no saviem ieguldījumiem fondā sākuma kapitāla ieguldījumu veikšanai, ieskaitot fonda vadības maksas;

38.3. atlikušie ieņēmumi starp privātiem fondu dalībniekiem, kur ienākumi vismaz 20% apmērā tiek paredzēti finanšu starpniekiem.

**VII. Atbalsta intensitāte un summēšana**

39. Šo noteikumu ietvaros piešķirtā riska finansējuma atbalsta apmērs atbilstoši Komisijas regulas Nr.651/2014 21.pantam ir vienāds ar sēklas un sākuma kapitāla ieguldījumu apmēru.

40. Šo noteikumu ietvaros piešķirto atbalstu drīkst apvienot ar citu riska finansējuma atbalstu saskaņā ar Komisijas regulas Nr.651/2014 21.panta 9.punktu.

41.Šo noteikumu ietvaros piešķirto Eiropas Savienības fondu finansējumu nedrīkst apvienot ar citu valsts atbalstu par vienām un tām pašām attiecināmajām izmaksām gadījumā, ja izmaksas tiek finansētas no Eiropas Savienības fondu līdzekļiem.

**VIII. Atbalsta uzskaite**

42. Finanšu starpnieki nodrošina šo noteikumu ietvaros sniegtā atbalsta uzskaiti, tai skaitā detalizētu dokumentāciju ar informāciju un pamatojošiem dokumentiem, kas ir nepieciešami, lai noteiktu, ka ir izpildīti noteikumu nosacījumi. Minēto uzskaiti un dokumentāciju finanšu starpnieki glabā desmit gadus no pēdējā atbalsta piešķiršanas dienas.

43. Sabiedrība Altum savā tīmekļa vietnē publicē informāciju, kas ir noteikta Komisijas regulas Nr.651/2014 9.panta 1. un 4.punktā, un nodrošina informācijas pieejamību vismaz desmit gadus kopš dienas, kad šo noteikumu ietvaros piešķirts pēdējais atbalsts.

Ministru prezidente L.Straujuma

Ekonomikas ministre D.Reizniece-Ozola

Iesniedzējs:

Ekonomikas ministre D.Reizniece-Ozola

Vīza:

Valsts sekretārs R.Beinarovičs

15.12.2015. 15:19

2419

A.Nicmane

Tel.: 67013203

e-pasts: agita.nicmane@em.gov.lv